Puolustusministeriö haluaa, että pitkään teoriassa mahdollisena ollut täydennyspoliisijärjestelmä otetaan vihdoin todellisuudessa käyttöön. Iltalehden tietojen mukaan täydennyspoliisiorganisaation vahvuudeksi kaavaillaan 2 000 poliisia.

Kyseinen järjestelmä on säädetty poliisilaissa jo vuonna 1995, mutta ministeriön mukaan viimeisen 20 vuoden aikana sitä ei ole kyetty kehittämään toimivaksi järjestelmäksi. Poliisilla ei ole vieläkään omaa reserviä.

Asiaa on viimeksi selvittänyt sisäministeriön asettama täydennyspoliisityöryhmä, joka jätti loppuraporttinsa helmikuussa 2015. Työryhmän mukaan täydennyspoliisijärjestelmä on olemassa vain teoriassa, mutta ei käytännössä.

Puolustusministeriön mukaan täydennyspoliisit voisivat auttaa esimerkiksi poikkeuksellisen suurten pakolaisvirtojen hallitsemisessa ja turvata mahdollisia järjestelykeskuksia.

Tällainen tilanne voidaan luokitella normaalioloista poikkeavaksi häiriötilanteeksi, jollaisissa täydennyspoliisia voitaisiin jo periaatteessa hyödyntää. Tämän lisäksi puolustusministeriö haluaisi, että täydennyspoliisien käyttö olisi mahdollista myös tietyissä tehtävissä normaalioloissa.

Täydennyspoliisityöryhmä suositteli, että jatkossa rekrytointi kohdistuisi aktiivisiin reserviläisiin. Erityisesti rekrytointiin haluttaisiin 35 vuotta täyttäneitä sotapoliisikoulutuksen saaneita henkilöitä, joilla ei ole sodan ajan sijoitusta puolustusvoimissa.

Myös puolustusministeri Jussi Niinistö (ps) kannattaa ajatusta. Hän ehdottaa, että täydennyspoliisien valinta voitaisiin suorittaa viranomaisyhteistyönä poliisin ja puolustusvoimien kesken.

Niinistö haluaa puolustusministerinä tarjota apuaan asiassa, vaikka poliisiasiat kuuluvatkin sisäministeriön vastuulle. Niinistön mukaan poliisi tarvitsee oman reservinsä yhteiskunnallisiin häiriötilanteisiin ja puolustushallinnolla on mahdollisuus auttaa asiassa.